MTÜ Eesti Jahimeeste Seltsi majandusaasta aruanne 2022

Tegevusaruanne

MTÜ Eesti Jahimeeste Selts (EJS) on mittetulundusühing, mis tegutseb põhikirja, volinike koosoleku ja juhatuse otsuste alusel. EJS on jahindusega tegelevate juriidiliste isikute ühendus.

Seisuga 31.12.2022.a. kuulus EJS-i 102 liikmesorganisatsiooni 11 423 jahimehega. EJS-s on palgal 6 töötajat, 5 inimest büroos ja 1 koristaja-majahoidja. IT spetsialist ja ajakirja peatoimetaja töö ostetakse teenusena sisse.

EJS on kõiki riigi jahimehi ja välisriikide jahimehi teenindav organisatsioon. Osutatavate teenuste nimekiri ning õigused ja kohustused on antud 22.07.2013. a. (nr. 4-1.1/13/151) sõlmitud EJS ja Keskkonnaministeeriumi vahelise halduslepinguga. Avalikud teenused on kättesaadavad kõikidele jahimeestele koostöölepinguga seotud organisatsioonide kaudu.

Halduslepinguga on EJS-il õigus välja anda ning pikendada jahitunnistusi, välisriigi kodaniku jahitunnistusi, laskekatse tunnistusi, samuti tunnistada neid kehtetuks ja pidada nende üle arvestust. Samuti korraldab EJS jahindusalaseid koolitusi, jahiteooriaeksameid ja laskekatseid.

Ajavahemikul 01.01.2021 - 31.12.2022.a. oli Eesti kodanikele välja antud jahitunnistuste arv 306, välisriigi kodanikele välja antud jahitunnistuste arv 2759, vahetatud jahitunnistuste arv 4, pikendatud jahitunnistuste arv 13, jahiteooriaeksami ja laskekatse positiivselt sooritanud isikute arv 306, kehtivat Eesti jahitunnistust omavate jahimeeste arv 15 631, sh. 15 017 meest ja 614 naist. Välja antud suuruluki laskekatse tunnistusi oli Eesti kodanikele 6246, välisriigi kodanikele 1463 ning vastuvõetud suuruluki laskekatseid 9711. Kehtivat suuruluki laskekatse tunnistust omavate Eesti jahimeeste arv on 9522 ja kehtivat suuruluki laskekatse tunnistust omavate välisriigi kodanike arv Eestis 2453. Kehtivat vibujahi laskekatse tunnistust omavate jahimeeste arv Eestis oli 72. Laskekatse sooritamist nõudmata välisriigi kodanikele antud suuruluki laskekatse tunnistuste arv on 1463.

Jahiseadusega on antud EJS-le kui jahitunnistuse väljastajale õigus peatada jahitunnistuse kehtivus kuni kolmeks aastaks, kui tunnistuse saanud isiku suhtes on jõustunud jahipidamisõiguse äravõtmise otsus; samuti peatada jahitunnistuse kehtivus kuni kolmeks aastaks, kui tunnistuse saanud isikut on karistatud jahiseaduse rikkumise eest. Jahitunnistuse kehtivus peatatakse EJS ametiisiku otsusega. 2022. aastal menetleti ja tehti EJSi poolt tunnistuse peatamise otsuseid 43 korral. Kehtivusaja ületanud jahitunnistuste taastamisi oli EJS-i ja lepingupartnerite juures kokku 12 tk.

EJS-i üks põhikirjaline tegevus on jahindusalaste eetiliste ja kultuurilooliste väärtuste tutvustamine ja jahinduse arendamine koostöös riigi ja teiste huvigruppide esindajatega. EJS juhatus on pööranud suurt tähelepanu koostööle erinevate riigi- ja ühiskondlike organisatsioonidega. Jätkunud on koostöö nii Riigikogu, Keskkonnaministeeriumi (KeM), Maaeluministeeriumi (MeM), Keskkonnaameti (KeA), Põllumajandus –ja toiduametiga (PTA), RMK ja Erametsaliidu kui ka teiste partnerorganisatsioonidega.

Ajakirja toimetaja Andra Hamburg osales SA Erametsakeskus poolt väljaantava ajakirja „Sinu Mets“ kolleegiumi töös. Koostöös toimetusega anti välja neli õppelehte (aprillis, juunis, septembris ja novembris). Sinu Mets ilmus Postimehe vahel ning on saadaval ka elektroonilisel kujul Erametsakeskuse kodulehel: <http://www.eramets.ee/kasulik-ja-huvitav/oppeleht-sinu-mets/>. Sarnaselt varasemate aastatega oli jahinduse artiklite ja uudiste jaoks eraldatud rubriik, kus käsitleti aasta jooksul mitmeid teemasid, nagu: kasutusõiguse lubade pikendamine, rannaniitudel elavate niidukahlajate projekt, pliimoona keelustamine, põdrajaht, reflektorite projekt, võõrliikide majandamine, jahihooaja kokkuvõte, seakatku olukord, ulukiasurkondade seisund jms.

2022. a. jooksul andis EJS välja ajakirja Eesti Jahimees 6 numbrit, mis otsepostitusena saadeti ainult EJS füüsilisest isikust liikmetele. Ajakirja tiraaž oli 10 000‒11 000 eksemplari. Ajakirja väljaandmine on muude kaasaegsemate teabekanalite kõrval üks tähtsamaid ettevõtmisi ning seda on jätkusuutlik ka edaspidi. Ajakirja rahastati liikmemaksudest, reklaamimüügist, trükkimise ning postituse kulud kaeti KeMi sihtfinantseerimislepingu toel.

Ajakirja juures tegutseb toimkond, toimkonna koosolekud toimusid regulaarselt iga ajakirja numbri väljaandmise eel, kokku 6 korda.

EJS kodulehekülg [www.ejs.ee](http://www.ejs.ee/) on pidevas arengus ja hõlmab kogu Eesti jahindusalast operatiivset teavet, sh infot koolitustest ja sündmustest.

2022. aastal ilmus kodulehel kokku 928 uudist, mis on veidi rohkem kui 2021. aastal, mil ilmus 923 uudist. Seega ilmus ligikaudu 77 uudist kuus ning 2,5 uudist päevas.

2015.‒2021 aastani külastatavus valdavalt tõusnud. 2022. aastal oli külastajaid (149 893) aga mõnevõrra vähem (2021. a 168 961). Kodulehe uudiste ja teadete vaatamisi oli möödunud aastal kokku 777 980 (2021. aastal 842 486 vaatamist). Kodulehel viibimise aeg on jäänud stabiilselt kahe minuti piiresse.

Enim külastajaid (4331 inimest) oli kodulehel 19. jaanuaril. Siis ilmus artikkel „Mäger osutus pesukaruks“, mida paljud lugemas käisid.

Enim loetud lood olid: Mäger osutus pesukaruks - 7611 vaatamist; Kohus peatas karujahi - 5675 vaatamist; Hiiumaa karu on päriselt olemas - 5587 vaatamist

.

2022. aastal saatsime pressiteateid kokku 5 korral, mis on üle poole vähem kui 2021. aastal (12).

2022. aastal pöörasime tähelepanu ka sotsiaalmeediale. Facebook on hea kanal, kus kujundada noorte ja mitte-jahimeeste seas positiivset kuvandit jahimeestest. Sealsed teated jõuavad ka kiiresti lugejaskonnani. EJSi Facebooki jälgijate arv on jätkuvalt tõusutrendis, 2022. aasta lõpuks kogunes sinna 7778 jälgijat. Seega lisandus aastaga 451 inimest (2020. a 7327 jälgijat). Kokku vaatas meie Facebooki sisu 214 507 inimest. Võrreldes möödunud aastaga on näha, et postituse vaatamisi on tunduvalt rohkem. Kui 2021. a said populaarsemad lood ~7000‒42 000 vaatamist, siis 2022. a ~11 000‒58 000 vaatamist.

Kõige enam külastati meie Facebooki lehte 25. mail, mil meie postitus jõudis 38 369 inimeseni. Kõige enam vaatamisi (58 821) kogus rajakaamera piltuudis, kus metsseakari uudistab karusid soolakul. Samuti vaadati palju ulukitega seonduvaid uudiseid, pilte ja videoid rajakaameratest, aktuaalseid üleskutseid, teateid jahimeeste kokkutulekust ja algavatest jahikursustest jpm.

EJS kasutab ka mitu aastat Instagrammi, kus kajastame rajakaamera fotosid, jm aktuaalset pildis. 2022. aastal jagasime rajakaamerapilte ja -videoid ja muid fotosid ning videoid aktuaalsete ürituste ja jahimeeste tegemiste kohta. Aasta jooksul jõudis meie sisu 30 337 inimeseni.

Aasta lõpuks kogunes sinna 1700 jälgijat, aastaga liitus 151 jälgijat. Kõige populaarsem (11 600 vaatamist) oli video, kus hunt ajas metskitsi taga. Enamik jälgijaid on mehed (68,9%) ning vanuses 25‒34 aastat.

Youtube võimaldas jahindusealast teavet tuua vaatajateni videopildis. 2022. aastal avaldasime 33 videot (2021. a 48 videot), mida kuvati automaatselt EJS-i kodulehel. Enim vaatamisi (38 828) sai video põdrast libedal jääl. Enim külastusi ühel päeval oli 18. jaanuaril, mil 16 834 inimest vaatas meie videoid. Aastas kokku oli 202 155 vaatamist ning selleks kulutati 2279,4 tundi. Keskmiselt vaadati meie videoid 40 sekundit.

2021. aasta kevadel tegime EJS-ile ka konto Tik-Toki, mis on eelkõige noorte seas populaarne videojagamise platvorm. Sealne keskkond võimaldab kiiresti ja efektiivselt jõuda väga suure hulga inimesteni, selle eelkõige lõbus ja kaasahaarav sisu kutsub kokku vaatajaid üle maailma.

Kokku jagamise sealses keskkonnas 19 interaktiivset videot. Kõige populaarsem video (hunt metskitsi taga ajamas) jõudis 67 900 inimeseni. Aasta jooksul lisandus meie lehega 304 jälgijat.

Lisaks on jahimehed aasta jooksul osalenud mitmes aktsioonis. 27. augustil toimus Jõhvis kogu pere metsapäev. Eesti Erametsaliidu organiseerimisel ja juhtimisel toimunud väga toimekal perepäeval oli väike nurk jahimeeste päralt

17. septembril toimub metsarahvapäev, mille raames saab üle Eesti tutvuda metsasektori, sh ka jahimeeste tegevustega.

Eesti Jahimeeste Selts haldab ja arendab infosüsteeme „Jahis“ ja „Metsis“. Infosüsteemid on loodud eesmärgiga muuta efektiivsemaks jahindusalaste ülesannete täitmine ning luua võimalused paberivabaks jahinduseks. Arenduspartnerina jätkas tarkvaraettevõte Dolm IT OÜ. Arendustööde planeerimiseks jätkas tööd IT komisjoni töögrupp.

Jahise arendamisel on prioriteediks seadusest tulenevate kohustuste mugav täitmine e-keskkonnas ning paberivaba jahipidamise võimaldamine e-dokumentide kasutamise näol. Operatiivne statistika aitab paremini majandada ulukite populatsiooni. Täna saab keskkonnas pidada arvestust jahilubade üle, koguda ulukiseire andmeid ning hallata maaomanikega sõlmitud lepinguid. Enamus 330 jahipiirkonnast on Jahise infosüsteemiga liitunud. Kõige rohkem kasutajaid on Jahimaakorraldaja moodulil – liitunud on 310 jahipiirkonda. Moodul võimaldab hallata maaomanikega sõlmitud kinnisasja kasutamise lepinguid mis olid olulised jahipiirkonna kasutusõiguste lubade pikendamisel. Ulukiseire andmete kogumiseks kasutas Jahist 292 ja jahilubade väljastamiseks 281 jahipiirkonda.

Jahihooajal 1.03.2022 – 28.02.2023 väljastati infosüsteemist „Jahis“ 40% rohkem jahilube kui eelnenud jahihooajal. Väikeuluki jahilubade väljastamine kasvas 30%

2021.a alustasid pilootprojekti raames elektroonsete suuruluki lubade kasutamist Tartumaa ja Hiiumaa jahipiirkonnad. Täna on võimalus liituda elektroonsete suuruluki jahilubade väljastusega kõikidel jahipiirkondadel. Elektroonsete jahilubade kasutamiseks tuleks jahimehel alla laadida Jahise äpp. Rakendus on saadava nii iOS kui ka Android seadmetele. Seisuga 31.12.2022 kasutab rakendust üle 5000 jahimehe. Lõppenud jahihooajal oli elektroonsete jahilubade osakaal 74%.

Ulukiseireandmete sisestamine Jahise keskkonna vahendusel on jätkuvalt kasvutrendis. Jahihooajal 2022/2023 sisestati 23 650 vaatluskirjet. Võrreldes 2021/2022 jahihooajaga kasvas sisestuste arv 20%.

Infosüsteemi tutvustamiseks toimusid mitmed infopäevad Eesti Jahimeeste Seltsis, maakondades kohapeal ning ka elektroonsete kanalite vahendusel.

Infosüsteemi Metsis eesmärk on täita kvaliteetselt halduslepingust tulenevaid ülesandeid. Metsis annab kasutajale võimaluse kontrollida jahitunnistuse ja suuruluki laskekatsetunnistuse kehtivust, muuta oma kontaktandmeid, hallata erinevaid teavitusi, registreeruda jahitunnistuse taotleja kursustele ja eksamitele, lahendada proovieksameid ja teostada teisi jahimehele olulisi toiminguid.

Põllumajandus- ja Toiduametiga 2022. aastaks sõlmitud lepingute eesmärgiks oli ulukitelt pea- ja vereproovide kogumine laboratoorsete uuringute läbiviimiseks, seiramaks marutaudialast olukorda kogu Eesti riigi territooriumil ning hindamaks vaktsineerimise efektiivsust vaktsineeritud puhvertsoonis. Lepingu nr. 3-3/21 alusel koguti 2022. aastal 985 rebase, kähriku ja šaakali pead, s.o. 99 % plaanist. Vaktsineerimise järelkontrolli lepingu nr 3-3/29 (lõpptähtaeg märts 2023) alusel koguti Ida-Viru-, Põlva-, Tartu- ja Võrumaalt seisuga 31.12.2022 kokku 114 pea- ja vereproovi 250-st, s.o. planeeritust 46 %.

2022.aastal oli SAK lepingupartnereid kokku 61. Suguküpse emise organeid toimetati veterinaarkeskustesse 3304 tk ning kõrvaldati 100 metssea rümpa/korjust. Kokku võeti 12 025 metssea vereproovi.

2022. aasta kuulutati juhatuse poolt „Väärtusta jahisaaki“ aastaks. See oli 10 kord, mil teema- aasta välja kuulutati. Aasta eesmärk oli pöörata tähelepanu jahisaagi väärtustamisele nii otseses kui laiemas tähenduses.

2022. aastal andsime välja EJSi aastaraamatu 2021 ning traditsioonilise Eesti jahimeeste kalendri 2023 „Fotovõistluse Vereta Jahi eri“.

**5-7. oktoobril toimusid EJSi naistöötajate motivatsioonipäevad Aegnal, kus arutati aktuaalseid jahindusteemasid s.h. trofeed hindamine maakondades, jahitunnistuste väljastamine, aasta teema, kasutusõiguse lubade pikendamine jmt.**

Jahirahu väljakuulutamine toimus 16. detsembril koostöös Valgamaa Jahimeeste Ühistuga Seltsiga Sangaste lossis. Jahirahu kuulutas välja EJS-i president Margus Puust.

Koolitusi, koosolekuid, õppepäevi, näituseid ja fotovõistlusi on korraldatud ja nendel osaletud: Noorjahimehe koolitusi oli kogu organisatsioonis 16. EJSi majas organiseeriti kokku 3 kursust. Noorjahimehe algkursused toimusid Ida- Virumaal, Rakveres ,Viljandis, Valgas, Saaremaal, Läänemaal, Tartus, Räpinas ja Valtus ja Pärnumaal.

Tartumaal Viidikel toimus 26.-28. augustil noorte loodus- ja jahilaager.

**Eesti jahimeeste hirvepeibutajate võistkond osales 11. juunil Saksamaal Dortmundis hirvepeibutajate Euroopa meistrivõistlustel. Lõpptulemusena tuldi meeskondlikult teisele kohale.**

Osteti kokku ja müüdi töötlejale 537 põdra ja hirvenahka.

Jätkus koostöö rahvusvaheliste jahindusorganisatsioonidega FACE ja CIC

13. veebruaril toimus FACE ulukihaiguste töögrupi veebikoosolek, kus arutleti lähemalt seakatku ja linnugripi arengute üle. Osales Andres Lillemäe.

8. veebruaril korraldas Euroopa Liit veebis konverentsi, kus räägiti sigade Aafrika katkust (SAK) ning võimalikust vaktsiini tootmisest. Osales Andra Hamburg.

23. märtsil, 24. mail ja 6. septembril toimus veebis FACE kommunikatsiooni töögrupi koosolek, kus arutati jahiteemalise kampaania korraldamise üle. Osalesid Tõnis Korts ja Andra Hamburg.

5. aprillil toimus Varssavis FACE aastakoosolek, kus arutati liikmetega aktuaalsetel teemadel. 6. aprillil toimus Varssavis FACE jahindusteemaline konverents, kus räägiti nii jahindusest, loodusharidusest, praegustest kriisidest kui ka meediast laiemalt. Kohapeal osales Andres Lillemäe.

EJS koostöös jahimeeste maailma katusorganisatsiooniga CIC-i korraldati juunis Tallinnas rahvusvaheline ajakirjanike sümpoosioni. Sümpoosionil räägiti keskkonnateemade kajastamisest, jagati kogemusi Eesti suurkiskjatega kooseksisteerimisest ning tutvustati seda, kuidas ulukeid meil majandatakse. Samuti räägiti, kuidas on Eestis hundi imidž ajaga muutunud ning kuidas ta rahvusloomaks valiti. Ühtlasi tutvustati looduskaitsjate kontseptsiooni ning räägiti plaanist seda hakata tutvustama ka teleproduktsiooni kaudu. EJSist osalesid Tõnis Korts, Andra Hamburg ja Jaanus Vaiksoo.

10.‒11. juunil toimus Riias maailma katusorganisatsiooni CIC-i aastakonverents, kus arutati jahinduse ja kommunikatsiooni teemadel. Ettekandega Baltimaade jahindusest esines Andres Lillemäe. Konverentsil osalesid Margus Puust, Tõnis Korts ja Andra Hamburg.

8.‒9. augustini toimu Tšehhis Uhlirskes CIC aastakoosolek, kus arutati jahitrofeede hindamise ja selle korralduse üle. Eestit esindasid koosolekul EJS-i tegevjuhi asetäitja Andres Lillemäe ja CIC-i trofee-ekspert Anne Reitel.

13. augustil toimus Soomes Ylämaal suur metssea ja sigade katku alane seminar. Ettekandega esines Andres Lillemäe.

27. septembril toimus FACE initsieeritud keskkonnaalane koosolek veebis. Osalesid Andres Lillemäe ja Andra Hamburg.

8. septembril toimus FACE organiseeritud veebikoosolek, mis puudutas rohepööret Euroopa põllumajanduspoliitikas. Osales Andres Lillemäe.

25. septembril FACE sügisesel aastakoosolekul Brüsselis tehti ülevaade jahinduse aktuaalsetest teemadest. FACE korraldas 26. oktoobril Brüsselis ka konverentsi, kus räägiti huvirühmadele looduskaitsest ja jahist. Kohapeal osales Andra Hamburg.

Aruanded ja põhjalik informatsioon väliskomandeeringute kohta on avaldatud seltsi kodulehel.

Eesti Jahimeeste Selts on mittetulundusühing ning tulu teenimise eesmärgil ei tegutse. Teenitud tulu kasutatakse põhikirjaliste eesmärkide saavutamiseks, liikmetele suunatud teenuste kvaliteetsemaks ja mitmekesisemaks pakkumiseks.

15. juunil toimus korraline volinike koosolek Kose kultuurikeskuses, kus kinnitati eelmise majandusaasta aruanne, anti üle EJS autasud, president Margus Puust andis ülevaate juhatuse tööst, kinnitati EJS 2021. majandusaasta aruanne, 2022. a. eelarve, valiti audiitor. Koosolekul osales või oli esindatud 168 volinikku.

Korraldati 2 liikmesorganisatsiooni juhtide teabekoosolekut zoomis, kevadel ja sügisel.

Juhatus on pidanud aasta jooksul kokku 9 korralist koosolekut, millede protokollid on avalikustatud EJS kodulehel.